text: Mand dræbt i natlig motorvejsulykke
  04 juli 2018 kl. 03.42
  Bilinspektionen undersøger årsag til voldsom dødsulykke på den sønderjyske motorvej natten til onsdag.
  En 58-årig mand mistede livet, da han natten til onsdag kom kørende i sin bil på motorvejen mellem Aabenraa Nord og Haderslev Syd.
  Ulykken skete klokken 00:45, da manden mistede kontrollen over sin bil og kørte ind i autoværnet. Dermed landede bilen på taget eller på siden, oplyser Syd- og Sønderjyllands Politi. 
  Ramt af anden bil
  Derefter blev bilen ramt af en anden bil bagfra. Chaufføren i denne bil var naturligvis chokeret og blev bragt på sygehuset, men slap derudover med mindre skader. 
  Syd- og Sønderjyllands Politi har ikke noget bud på, hvorfor ulykken skete, men den betragtes som et solouheld.
  